# matta-vilāsa-prahasanam

pallava-vaṁśīya-bhūpatinā mahendra-varmaṇā viracitam[[1]](#footnote-2)

(praviśya) **naṭī**(sa-roṣam) **:** ayya ! kiṁ cirassa kālassa jobbaṇa-guṇa-bhara-matta-vilāsa-pphasaṇaṁ daṁseduṁ āado si ?[[2]](#footnote-3)

**sūtradhāraḥ :** yathāha bhavatī |

**naṭī :** tāe eva dāva daṁsehi, jā tue rama{i}dabbā |[[3]](#footnote-4)

**sūtradhāraḥ :** tvayā saha darśayiṣyāmīti |

**naṭī :** kiṁ tāe evva ṇiutto si ?[[4]](#footnote-5)

**sūtradhāraḥ :** evam etat | api ca, tatra gatā mahāntam anugrahaṁ lapsyase |

**naṭī :** tava evva khu edaṁ jujja{i} |

**sūtradhāraḥ :** bhavati ! kim iva na yujyate ? tvat-prayoga-paritoṣitā pariṣad anugrahīṣyatīti |

**naṭī**(sa-harṣam) **:** evam | laddho ayya-missāṇaṁ pasādo |

**sūtradhāraḥ :** bāḍhaṁ labdhaḥ |

**naṭī :** ja{i} evaṁ, kiṁ de piakkhāṇiaṁ demi ?

**sūtradhāraḥ :** alaṁ priyākhyānika-punaruktena | paśya—

udbhinna-romāñca-kapola-rekham

āvirmayūkha-smitam añcita-bhru |

labdhvā priye durlabham ānanaṁ te

bhūyo’pi kiṁ prārthayitavyam asti ||2||

**naṭī :** kiṁ dāṇi ayyeṇa pa{u}jjidavvaṁ ?

**sūtradhāraḥ :** nanu tvayaivābhihitaṁ matta-vilāsa-prahasanam iti |

**naṭī :** ṇūṇaṁ imassiṁ pakkhavādī me kobo, jeṇa abhippāāṇurūbaṁ bhaṇāvidahmi | ayya, kadamo uṇa so kabī, jo imāe kidīe paāsīadi |

**sūtradhāraḥ :** bhavati, śrūyatām | pallava-kula-dharaṇi-maṇḍala-kula-parvatasya sarva-naya-vijita-samasta-sāmanta-maṇḍalasya ākhaṇḍala-sama-parākrama-śriyaḥ śrī-mahimānurūpa-dāna-vibhūti-paribhūta-rāja-rājasya śrī-siṁha-viṣṇu-varmaṇaḥ putraḥ śatru-ṣaḍ-varga-nigraha-paraḥ para-hita-paratantratayā mahā-bhūta-sadharmā mahārājaḥ śrī-mahendra-vikrama-varmā nāma | api ca—

prajñā-dāna-dayānubhāva-dhṛtayaḥ kānti-kalā-kauśalaṁ

satyaṁ śauryam amāyatā vinaya ity evam-prakārā guṇāḥ |

aprāpta-sthitayaḥ sametya śaraṇaṁ yātā yam ekaṁ kalau

kalpānte jagad-ādim ādi-puruṣaṁ sarga-prabhedā iva ||3||

kiṁ ca—

ākare sūkti-ratnānāṁ yasmin guṇa-garīyasām |

arghanti bahu-sūktāni satāṁ sāra-laghūny api ||4||

**naṭī :** kiṁ dāṇi ayyeṇa vilambīadi ? ṇaṁ apuruvadāe turiaṁ aṇuṭṭhidavvo aaṁ paoo |

**sūtradhāraḥ :** ahaṁ tu—

samprati saṅgīta-dhanaḥ kavi-guṇa-kathayāsmi nighnatāṁ nītaḥ |

**nepathye :** priye ! devasome !

**sūtradhāraḥ :**

yuvati-sakha eṣa surayā kapāla-vibhavaḥ kapālī ||5||

(niṣkrāntau)

|| sthāpanā ||

(tataḥ praviśati sa-parigrahaḥ kapālī |)

**kapālī :** priye ! devasome ! satyam evaitat | tapasā kāma-rūpatā prāpyata iti | yat tvayā parama-vratasya vidhivad anuṣṭhānenāndha eva rūpātiśayaḥ kṣaṇāt pratipannaḥ | tava hi—

udbhinna-śrama-vāri-bindu vadanaṁ sa-bhrū-latā-vibhramaṁ

khelaṁ yātam akāraṇāni hasitāny avyakta-varṇā giraḥ |

rāgākrāntam adhīra-tāram alasāpāṅgaṁ yugaṁ netrayor

aṁsopānta-vilambinaś ca vigalan-mālā-guṇā Fmūrdhajāḥ ||4||

**devasomā :** bhaavaṁ ! mattaṁ bia mattaṁ bia maṁ bhaṇāsi |

**kapālī :** kim āha bhavatī ?

**devasomā :** ṇa hu kiñci bhaṇāmi |

**kapālī :** kiṁ nu khalu matto’smi ?

**devasomā :** bhaavaṁ ! paribbama{i} paribbama{i} puhubī | puro vadāmi bia | alamba dāṇi maṁ |

**kapālī :** priye, tathāstu | (avalamamānaḥ patanaṁ rūpayitvā) priye somadeve ! kiṁ tvaṁ kupitāsi ? yad avalambitum upasarpato me dūrībhavasi ?

**devasomā :** aho ṇu khu āadakobā somadevā | jā tue sīseṇa paṇamia aṇuṇīamāṇā bi dūrīhoi |[[5]](#footnote-6)

**kapālī :** nanu tvam evāsi somadevā ! (dhyātvā) nahi, devasomā !

**devasomā :** bhaavaṁ ! ṇaṁ tahā vallahā somadevā | ṇārhadi mama ṇāma keṇābhidhāduṁ |

**kapālī :** bhavati ! sulabha-pada-skhalito me mado’yaṁ na tavātrāparādhaḥ |

**devasomā :** diṭṭhiā ṇa tuvaṁ |

**kapālī :** kathaṁ madya-doṣo mām evaṁ saṅkrāmayati | bhavatu bhavatu | adya prabhṛti madya-niṣevaṇān nivṛtto’smi |

**devasomā :** bhaavaṁ ! mā mā mama kāraṇādo vada-bhaṅgeṇa tabo khaṇḍeduṁ |

**kapālī**(sa-harṣam utthāpyāliṅgya) **:** ghṛrṇa ghṛrṇa, namaḥ śivāya ! priye !

peyā surā priyatamā-mukham īkṣitavyaṁ

grāhyaḥ svabhāva-lalito vikṛtaś ca veṣaḥ |

yenedam īdṛśam adṛśyata mokṣa-vartma

dīrghāyur astu bhagavān sa pināka-pāṇiḥ ||7||

**devasomā :** bhaavaṁ ! ṇa tahā bhaṇidavvaṁ | aghante mokkha-maggaṁ aṇṇahā vaṇṇaanti |

**kapālī :** bhadre ! te khalu mithyā-dṛṣṭayaḥ | kutaḥ ?

kāryasya niḥsaṁśayam ātma-hetoḥ

sarūpatāṁ hetubhir abhyupetya |

duḥkhasya kāryaṁ sukham āmanantaḥ

svenaiva vākyena hatā varākāḥ ||8||

**devasomā :** santaṁ santaṁ pābaṁ !

**kapālī :** śāntaṁ śāntaṁ pāpam ! na khalu te pāpā ākṣepa-mukhenāpy abhidhātum arhanti | ye brahmacarya-keśa-nirloṭana-mala-dhāraṇa-bhojana-velā-niyama-malina-paṭa-paridhānādibhiḥ prāṇinaḥ parikleśayanti | tad idānīṁ kutīrtha-saṅkīrtanopahatāṁ jihvāṁ surayā prakṣālayitum icchāmi |

**devasomā :** teṇa hi aṇṇaṁ dāṇiṁ surāpāṇaṁ gacchāmo |

**kapālī :** priye, tathāstu |

(ubhau parikrāmataḥ |)

**kapālī :** aho nu khalu vimāna-śikhara-viśrānta-ghana-rasita-saandigdha-mṛdaṅga-śabdasya madhu-samaya-nirmāṇa-mātṛkāyamāṇa-mālyāpaṇasya kusuma-śara-vijaya-ghoṣaṇāyamāna-vara-yuvati-kāñcī-ravasya kāñcīpurasya purā vibhūtiḥ | api ca—

anatiśayam anantaṁ saukhyam apratyanīkaṁ

samadhigata-satattvā menire yan munīndrāḥ |

tad iha niravaśeṣaṁ dṛṣṭam etat tu citraṁ

yad uta karaṇa-bhogyaṁ kāma-bhogātmakaṁ ca ||9||

**devasomā :** bhaavaṁ, bhaavadī vāruṇī bia aṇavagīa-muharā kañcī |[[6]](#footnote-7)

**kapālī :** priye, paśya paśya ! eṣa surāpaṇo yajña-vāṭa-vibhūtim anukaroti | atra hi dhvaja-stambho yūpaḥ | surā somaḥ | śauṇḍā ṛtvijaḥ | caṣakāś camasāḥ | śūlya-māṁsa-prabhṛtaya upadaṁśā havir viśeṣāḥ | matta-vacanāni yajūṁṣi | gītāni sāmāni | udaṅkāḥ sruvāḥ | tarpo’gniḥ | surāpaṇādhipatir yajamānaḥ |

**devasomā :** ahmāaṁ pi ettha bhikkhā ruddabhāo bhavissadi |[[7]](#footnote-8)

**kapālī :** aho darśanīyāni prahata-mardala-karaṇānugatāni vividhāṅga-hāra-vacana-bhrū-vikārāṇi ucchritaika-hastāvalambitottarīyāṇi vigalita-vasana-pratisamādhāna-kṣaṇa-viṣamita-layāni vyākulita-kaṇṭha-guṇāni matta-vilāsa-nṛtyāni |

**devasomā :** aho rasio khu āayyo |[[8]](#footnote-9)

**kapālī :** eṣā bhagavatī vāruṇī caṣakeṣv āvarjitā pratyādeśo maṇḍanānām, anunayaḥ praṇaya-kupitānāṁ, parākramo yauvanasya, jīvitaṁ vibhramāṇām | kiṁ bahunā,

mithyā trilocana-vilocana-pāvakena

bhasmīkṛtāṁ madana-mūrtim udāharanti |

snehātmikā tad-abhitāpa-vaśād vilīnā

seyaṁ priye madayati prasabhaṁ manāṁsi ||10||

**devasomā :** bhaavaṁ, jujja{i} edaṁ | ṇahi loovaāraṇirado loaṇāho loaṁ viṇāsedi |[[9]](#footnote-10)

(ubhau kapola-paṭahaṁ kurutaḥ |)

**kapālī :** bhavati bhikṣāṁ dehi |

**nepathye** : bhaavaṁ ! esā bhikkhā | paḍigaṇhadu bhaavaṁ |[[10]](#footnote-11)

**kapālī :** eṣa pratigṛhṇāmi | priye, kva me kapālam ?

**devasomā :** ahaṁ bi ṇa pekkhāmi |[[11]](#footnote-12)

**kapālī** (dhyātvā) **:** ā, tasminn eva surāpaṇe vismṛtam iti tarkayāmi | bhavatu, pratinivṛtya drakṣyāvaḥ |

**devasomā :** bhaavaṁ, adhammo khu eso ādarovaṇīdāe bhikkhāe appaḍiggaho, kiṁ dāṇi karamha ?[[12]](#footnote-13)

**kapālī :** āpad-dharmaṁ pramāṇīkṛtya go-śṛṅgeṇa pratigṛhyatām |

**devasomā :** bhaavaṁ, tahā | (partigṛhṇāti |)

(ubhau parikramyāvalokayataḥ |)

**kapālī :** katham ihāpi na dṛśyate | (viṣādaṁ rūpayitvā) bho bho māheśvarāḥ ! māheśvarāḥ ! asmadīyaṁ bhikṣā-bhājanam iha bhavadbhiḥ kiṁ dṛṣṭam ? kim āhur bhavantaḥ ? na khalu vayaṁ paśyāma iti | hā hato’smi | bhraṣṭaṁ me tapaḥ | kenāham idānīṁ kapālī bhaviṣyāmi | bhoḥ kaṣṭam !

yena mama pāna-bhojana-śayaneṣu

nitāntam upakṛtaṁ śucinā |

tasyādya māṁ viyogaḥ

san-mitrasyeva pīḍayati ||11||

(patitaḥ śiras tāḍanaṁ rūpayitvā) bhavatu, asti lakṣaṇa-mātram | na mukto’smi kapāli-saṁjñāyāḥ | (uttiṣṭhati |)

**devasomā :** bhaavaṁ, keṇa khu gahīdaṁ kabālaṁ ?[[13]](#footnote-14)

**kapālī :** priye, tarkayāmi śūlya-māṁsa-garbhatvāc chunā vā śākya-bhikṣuṇā ceti |

**devasomā :** teṇa hi aṇṇesaṇa-ṇimittaṁ sabbaṁ kañcīuraṁ paribbhamāmo |[[14]](#footnote-15)

**kapālī :** priye, tathā | (ubhau parikrāmataḥ |)

(tataḥ praviśati śākya-bhikṣuḥ pātra-hastaḥ |)

**śākya-bhikṣuḥ :** aho uvāsa assa dhaṇa-dāsa-seṭṭhiṇo savvāvāsa-mahādāṇa-mahimāṇo, jahiṁ mae abhimada-vaṇṇa-gandha-raso maccha-maṁsa-ppaāra-bahulo aaṁ piṇḍa-vādo samāsādido | jāva dāṇi rāa-bihāraṁ ebba gacchāmi |[[15]](#footnote-16) (parikramya ātma-gataṁ) bhoḥ ! parama-kāruṇieṇa bhaavadā tahāgaeṇa pāsādesu vāso, subihi a suyyesu pajjeṅkesu saaṇaṁ, pubbaṇhe bhoaṇaṁ, avaraṇhe surasāṇi pāṇaāṇi, pañca-sugandha-bbohiaṁ tambollaṁ, saṇha-vasaṇa-paridhāṇaṁ ti edehi ubadesehi bhikkhu-saṅghassa aṇuggahaṁ karanteṇa kiṇṇuhu itthiā-pariggaho surāvāṇa-vihāṇaṁ ca ṇa diṭṭḥaṁ | ahaba kahaṁ sabbaṇo edaṁ ṇa pekkhadi ? abassaṁ edehi duṭṭha-buddha-thavirehi ṇirucchāehi ahmāṇaṁ taruṇa-jaṇāṇaṁ macchareṇa piḍaaputthaesu itthiā-surāvāṇa-vihāṇāṇi palāmiṭṭhāṇi tti takkemi | kaṇiṁ ṇu hu aviṇaṭṭha-mūla-pāṭhaṁ samāsādaeaṁ | tado sampuṇṇaṁ buddha-vaaṇaṁ loe palāsaanto saṅghobaāraṁ karissaṁ |[[16]](#footnote-17) (parikrāmati |)

**devasomā :** bhaavaṁ ! pekkha pekkha | eso ratta-paḍo imassiṁ vissattha-purisa-sampāde rāa-magge saṅkuhada-sabbaṅgo ubhaya-pakkha-sañcārida-diṭṭhī saṅkida-pada-vikkhebo turia-turiaṁ gaccha{i} |[[17]](#footnote-18)

**kapālī :** priye, evam etat api cāsya haste cīvarāntaḥ-pracchāditaṁ kim apy astīva |

**devasomā :** bhaavaṁ, teṇa hi olambia āsādia jāṇīmo |[[18]](#footnote-19)

**kapālī**: bhavati, tathā | (upagamya) bho bhikṣo ! tiṣṭha |

**śākya-bhikṣuḥ :** ko ṇu khu maṁ evaṁ bhaṇādi ? (nivṛtyāvalokya ca) a{i} ayaṁ eaṁbbāvāsī duṭṭha-kabāliyo ! bhodu, imassa surābibbhamassa lakkhaṁ ṇa homi |[[19]](#footnote-20)

**kapālī :** priye ! hanta labdhaṁ kapālam | asya hi mad-darśana-janita-bhayāt tvaraiva caurya-sākṣitvaṁ pratipannā | (drutam upagamyāgrato ruṇaddhi |) āḥ dhūrta ! kvedānīṁ gamiṣyasi |

**śākya-bhikṣuḥ :** kabāliāusa ! mā mā evaṁ | kiṁ edaṁ ? (ātma-gatam) aho lalia-rūbā ubāsiā |[[20]](#footnote-21)

**kapālī :** bho bhikṣo ! darśaya tāvat | yāvad etat te pāṇau cīvarāntaḥ-pracchāditaṁ draṣṭum icchāmi |

**śākya-bhikṣuḥ :** kiṁ ettha pekkhidabbaṁ bhikkhā-bhāaṇaṁ khu edaṁ |[[21]](#footnote-22)

**kapālī :** ata eva draṣṭum icchāmi |

**śākya-bhikṣuḥ :** ā usa, mā mā evaṁ | pacchaṇṇaṁ khu edaṁ ṇedabbaṁ |[[22]](#footnote-23)

**kapālī :** nūnaṁ evam ādi-pracchādana-nimittaṁ bahu-cīvara-dhāraṇaṁ buddhenopadiṣṭam |

**śākya-bhikṣuḥ :** saccaṁ edaṁ |[[23]](#footnote-24)

**kapālī :** idaṁ tat saṁvṛtta-satyam | paramārtha-satyaṁ śrotum icchāmi |

**śākya-bhikṣuḥ :** bhodu, ettao parihāso | adikkamadi bhikkhā-velā | sāhemi ahaṁ |[[24]](#footnote-25) (pratiṣṭhate |)

**kapālī :** āḥ, dhūrta ! kva gamiṣyasi ? dīyatāṁ me kapālam | (cīvarāntam ālambate |)

**śākya-bhikṣuḥ :** ṇamo buddhāa |[[25]](#footnote-26)

**kapālī :** namaḥ khara-paṭāyeti vaktavyaṁ, yena cora-śāstraṁ praṇītam | athavā kharapaṭād apy asminn adhikāre buddha evādhikaḥ | kutaḥ ?

vedāntebhyo gṛhītvārthān

yo mahā-bhāratād api |

viprāṇāṁ miṣatām eva

kṛtavān kośa-sañcayam ||12||

**śākya-bhikṣuḥ :** santaṁ pāpaṁ santaṁ pāpaṁ |[[26]](#footnote-27)

**kapālī :** evaṁ suvṛttasya tapasvinaḥ katham iva pāpaṁ na śāmyati ?

**devasomā :** bhaavaṁ, parissanto bia lakkhīasi | ṇa edaṁ suhobāasulahaṁ kapālaṁ | tā ediṇā gosiṅgeṇa suraṁ pibia jāda-balo bhavia imiṇā saha vivādaṁ karehi |[[27]](#footnote-28)

**kapālī :** tathāstu |

(devasomā kapāline surāṁ prayacchati |)

**kapālī**(pītvā) **:** priye, tvayāpi śramāpanodaḥ kartavyaḥ |

**devasomā :** bhaavaṁ ! taha | (pibati |)

**kapālī :** ayam asmākam apakārī | saṁvibhāga-pradhānaḥ sva-siddhāntaḥ | śeṣam ācāryāya pradīyatām |

**devasomā :** jaṁ bhaavaṁ āṇabedi | gahṇadu bhaavaṁ |[[28]](#footnote-29)

**śākya-bhikṣuḥ**(ātma-gatam) : aho suhobaṇado abbhudao | ettao doso | mahājaṇo pekkhissadi | (prakāśam) bhodi ! mā mā evaṁ | baḍḍhedi ahmāṇaṁ |[[29]](#footnote-30) (sṛkvaṇī leḍhi |)

**devasomā :** dhaṁsa ! kudo de ettiāṇi bhāadheāṇi ?[[30]](#footnote-31)

**kapālī :** priye ! iyam asyecchā-virodhinī vāg mukha-prasekena skhalati |

**śākya-bhikṣuḥ :** idāṇiṁ bi ṇatthi de karuṇā ?[[31]](#footnote-32)**kapālī :** yady asti karuṇā, kathaṁ vīta-rāgo bhaviṣyāmi ?

**śākya-bhikṣuḥ :** evaṁ vīda-rāgiṇā vīda-roseṇa vihodavvaṁ |[[32]](#footnote-33)

**kapālī :** vīta-roṣo bhaviṣyāmi, yadi me svakaṁ dāsyati |

**śākya-bhikṣuḥ :** kiṁ de saaṁ ?[[33]](#footnote-34)

**kapālī :** kapālam |

**śākya-bhikṣuḥ :** kahaṁ kabālaṁ ?

**kapālī :** kathaṁ kapālam ity āha ! athavā yuktam etat—

dṛṣṭāni vastūni mahī-samudra-

mahīdharādīni mahānti mohāt |

apahṇuvānasya sutaḥ kathaṁ tvam

alpaṁ na nihnotum alaṁ kapālam ||13||

**devasomā :** bhaavaṁ ! kevalaṁ lālīyamāṇo ṇa da{i}ssadi | tā edassa hatthādo ācchindia gacchāmo |[[34]](#footnote-35)

**kapālī :** priye, tathā | (ācchettuṁ vyāpriyate |)

**śākya-bhikṣuḥ :** dhaṁsa duṭṭha-kabālia ![[35]](#footnote-36) (hastena nudan pādena tāḍayati |)

**kapālī :** kathaṁ patito'smi ?

**devasomā :** mudo hmi dāsīe-utta |[[36]](#footnote-37) (keśāpakarṣaṇaṁ rūpayitvā nirālambanā patitā |)

**śākya-bhikṣuḥ**(ātma-gatam) **:** aghaṁ buddhassa viṇṇāṇaṁ, jeṇa muṇḍanaṁ diṭṭhaṁ | (prakāśam) uṭṭhehi uṭṭhehi usie | uṭṭhehi |[[37]](#footnote-38) (iti devasomām utthāpayati |)

**kapālī :** paśyantu paśyantu māheśvarāḥ | anena duṣṭa-bhikṣu-nāma-dhārakeṇa nāgasenena mama priyatamā-pāṇi-grahaṇaṁ kriyamāṇam |

**śākya-bhikṣuḥ :** ā busa ! mā mā evaṁ | dhammo khu ahmāṇaṁ visama-padidāṇukampā |[[38]](#footnote-39)

**kapālī :** kim ayam api sarvajña-dharmaḥ, nanv ahaṁ pūrvaṁ patito'smi | bhavatu, kim anena | idānīṁ tava śiraḥ-kapālaṁ mama bhikṣā-kapālaṁ bhaviṣyati |

(sarve kalahaṁ rūpayanti |)

**śākya-bhikṣuḥ :** dukkhaṁ dukkhaṁ |[[39]](#footnote-40)

**kapālī :** paśyantu paśyantu māheśvarāḥ | eṣa duṣṭa-bhikṣu-nāma-dhārako mama bhikṣā-kapālaṁ muṣitvā svayam evākrandati | bhavatu, aham apy ākrośayiṣye | abrahmaṇyam abrahmaṇyam !

(tataḥ praviśati pāśupataḥ |)

**pāśupataḥ :** satyasoma ! kim-artham ākrandasi ?

**kapālī :** bho babhrukalpa ! ayaṁ duṣṭa-bhikṣu-nāma-dhārako nāgaseno mama bhikṣā-kapālaṁ corayitvā dātuṁ necchati |

**pāśupataḥ** (ātma-gatam) **:** yad asmābhir anuṣṭheyam, gandharvais tad anuṣṭhitam | eṣa durātmā—

tāṁ kṣaurikasya dāsīṁ mama dayitāṁ cīvarānta-darśitayā |

ākarṣati kākaṇyā bahuśo gāṁ grāsa-muṣṭyaiva ||14||

tad idānīṁ pratihasti-protsāhanena śatru-pakṣaṁ dhvaṁsayāmi | (prakāśam) bho nāgasena ! apy evam etad yathāyam āha ?

**śākya-bhikṣuḥ :** bhaavaṁ ! tuvaṁ pi evaṁ bhaṇāsi ? adiṇṇādāṇā veramaṇaṁ sikkhā-padaṁ | mudhā-vādā veramaṇaṁ sikkhā-padaṁ | abbamhacayyā veramaṇaṁ sikkhā-padaṁ | pāṇādi-pādā veramaṇaṁ sikkhā-padaṁ | akāla-bhoaṇā veramaṇaṁ sikkhā-padaṁ | ahmāaṁ buddha-dhammaṁ saraṇaṁ gacchāmi |[[40]](#footnote-41)

**pāśupataḥ :** satyasoma ! īdṛśa eṣāṁ samayaḥ | kim atra prativacanam ?

**kapālī :** nanv asmākam anṛtaṁ na vaktavyam iti samayaḥ |

**pāśupataḥ :** ubhayam apy upapannam | ko'tra nirṇayopāyaḥ ?

**śākya-bhikṣuḥ :** buddha-baaṇaṁ pamāṇīkaraanto bhikkhū surābhāaṇaṁ gaṇhādi tti ko ettha hedū ?[[41]](#footnote-42)

**pāśupataḥ :** nahi pratijñā-mātreṇa hetu-vādinaḥ siddhir asti |

**kapālī :** pratyakṣe hetu-vacanaṁ nirarthakam |

**pāśupataḥ :** kathaṁ pratyakṣam eva ?

**devasomā :** bhaavaṁ ! edassa hatthe cīvarānta-ppacchādidaṁ kabālaṁ |[[42]](#footnote-43)

**pāśupataḥ :** śrutaṁ bhavatā |

**śākya-bhikṣuḥ :** bho bhaaṁ ! edaṁ kabālaṁ ṇa parakeraaṁ |[[43]](#footnote-44)

**kapālī :** tena hi darśaya tāvat |

**śākya-bhikṣuḥ :** taha |[[44]](#footnote-45) (darśayati |)

**kapālī :** paśyantu paśyantu māheśvarāḥ ! kāpālikena kṛtam anyāyyam asya bhadantasya sādhu-vṛttatāṁ ca |

**śākya-bhikṣuḥ :** adiṇṇādāṇā veramaṇaṁ sikkhā-padaṁ |[[45]](#footnote-46) (iti punas tad eva paṭhati |)

(ubhau nṛtyataḥ |)

**śākya-bhikṣuḥ :** haddhi ! lajjidabbe kāle ṇaccadi |[[46]](#footnote-47)

**kapālī :** āḥ ko nṛtyati ? (sarvato vilokya) ā mama naṣṭa-bhikṣā-bhājana-darśana-kutūhala-malayānila-prayuktāyā dhruvam asya nṛtta-buddhiḥ prīti-latāyā vilasiteṣu |

**śākya-bhikṣuḥ :** bhaavaṁ, keṇa kāraṇeṇa padaṁ ṇa lakkhīadi ? bho ! ācikkhadu bhaavaṁ | imassa aaṁ vaṇṇo |[[47]](#footnote-48)

**kapālī :** kim atra vaktavyam ? nanu mayā dṛṣṭam | kākād api kṛṣṇam idaṁ kapālam |

**śākya-bhikṣuḥ :** teṇa hi edaṁ mamakeraaṁ ti saaṁ eva abbhubagadaṁ |[[48]](#footnote-49)

**kapālī :** satyam abhyupagataṁ tava varṇāntara-karaṇe naipuṇyam | paśya—

yad etad āsīt prathamaṁ svabhāvato

mṛṇāla-bhaṅga-cchavi-coram ambaram |

nanu tvayā nītam acintya-karmaṇā

tad eva bālāruṇa-rāga-tāmratām ||15||

api ca—

āvṛttaṁ bahir antaś ca kaṣāyeṇānapāyinā |

tvāṁ prāptaṁ syāt kathaṁ nāma kapāla-kaṣāyitam ||16||

**devasomā :** hā hadahmi manda-bhāā ! sabba-lakkhaṇa-sampaṇṇadāe kamalāsaṇa-sīsaka-bālāṇubhāvassa puṇṇamāsi-soma-daṁsaṇassa ṇicca-surā-gaṁdhiṇo edassa maliṇa-paḍa-saṁsaggeṇa ia īdisī avatthā saṁvuttā |[[49]](#footnote-50) (iti roditi |)

**kapālī :** priye, alam alaṁ santāpena | punaḥ śucir bhaviṣyati | śrūyante hi mahānti bhūtāni prāyaścittair apanīta-kalmaṣāṇi bhavanti | tathā hi—

āsthāya prayato mahā-vratam idaṁ bālendu-cūḍāmaṇiḥ

svāmī no mumuce pitāmaha-śiraś chedodbhavād enasaḥ |

nātho'pi tridivaukasāṁ triśirasaṁ tvaṣṭas tanūjaṁ purā

hatvā yajña-śatena śānta-durito bheje punaḥ puṇyatām ||17||

bho babhru-kalpa ! nanv evam etat |

**pāśupataḥ :** āgamānugatam abhihitam |

**śākya-bhikṣuḥ :** bho vaṇṇo dāva mae kido | imassa saṇṭhāṇa-parimāṇaṁ keṇa ṇimmidaṁ ?[[50]](#footnote-51)

**kapālī :** nanu māyā-santāna-sambhavāḥ khalu bhavantaḥ ?

**śākya-bhikṣuḥ :** kettiaṁ velaṁ bhavantaṁ akkosāmi | gaṇhadu bhaavaṁ |[[51]](#footnote-52)

**kapālī :** nūnam evaṁ buddhenāpi dāna-pāramitā pūritā |

**pāśupataḥ :** evaṁ gade kiṁ dāṇiṁ me saraṇaṁ ?[[52]](#footnote-53)

**kapālī :** nanu buddha-dharma-saṅhāḥ |

**paśupataḥ :** nāyaṁ vyavahāro mayā paricchettuṁ śakyate | tad adhikaraṇam eva yāsyāmaḥ |

**devasomā :** bhaavaṁ, ja{i} evaṁ, ṇamo kabālassa |[[53]](#footnote-54)

**pāśupataḥ :** ko'bhiprāyaḥ ?

**devasomā** : eso uṇa aṇea-vihāra-bhoa-samadhigada-vitta-sañcao jahā-kāmaṁ adhikaraṇa-kāruṇiāṇaṁ muhāṇi pūreduṁ pāredi | ahmāaṁ puṇa ahi-camma-bhūdi-matta-vibhavassa daridda-kabāliassa pariāriāṇaṁ ko ettha vibhavo adhikaraṇaṁ pavisiduṁ |[[54]](#footnote-55)

**pāśupataḥ :** naitad evam |

ajihmaiḥ sāragurubhiḥ sthiraiḥ ślakṣṇaiḥ sujanmabhiḥ |

tair dharmo dhāryate stambhaiḥ prāsāda iva sādhubhiḥ ||18||

**kapālī :** kṛtam anena | kutaścid api nyāyya-vṛtter bhayaṁ nāsti |

**śākya-bhikṣuḥ :** bho bhaavaṁ ! tumaṁ dāva aggado hohi |[[55]](#footnote-56)

**pāśupataḥ :** bāḍham | (tataḥ parikrāmati |)

(tataḥ praviśati unmattakaḥ |)

**unmattakaḥ :** eśe eśe duṭṭha-kakkule ! śulla-maṁśa-gabbhaṁ kabālaṁ gaṇhia dhāvaśi | dāśīe putta ! kahiṁ gamiśśiśi ? eśe dāṇiṁ kabālaṁ ṇikkhibia maṁ khāyidukāmo ahimuhaṁ āhāva{i} |[[56]](#footnote-57)

(diśo vilokya) imiṇā patthaleṇa dantāṇi śe bhaṁjiśśaṁ | kahaṁ kabālaṁ ujjhia palāaśi ? ummatte duṭṭha-kukkule īdiśeṇa ṇāma śūlattaṇeṇa mae śaha bi lośaṁ kaleśi | gāma-śūgalaṁ āluhia gagaṇam uppadideṇa śāgaleṇa paḍibhaiñjia lāvaṇaṁ balā gahīde śakkuśude timiṅgale | a{i} elaṇḍa-lukkha | kiṁ bhaṇāśi ? aliaṁ aliaṁ tti | ṇaṁ eśe muśala-śama-viśāla-lamba-hatthe daddule me sakkhī | ahaba tellokka-vidia-palakkam aśśa śakkhiṇā kiṁ kayyaṁ | evaṁ kaliśśaṁ | kukkila-khādia-śeśaṁ maṁśa-khaṇḍaṁ khādiśśaṁ |[[57]](#footnote-58)

(khādan bhrāntaḥ |) hā hā mālido mhi bappheṇa mālido hmi | (ruditvā vilokya) ke eśe maṁ tāleśi ? (vilokya) duṭṭha-dālaā ! jaśśa vā kaśśa vā bhāuṇeo khu ahaṁ, bhīmaśeṇaśśa ghaṭukkao bia | abia śuṇātha[[58]](#footnote-59)—

gahīda-śūlā bahu-veśa-dhāliṇo

śadaṁ piśāā udale vahanti me |

śadaṁ ca bagghāṇa ṇiśaggabhīśaṇaṁ

muheṇa muñcāmi ahaṁ maholae ||19||[[59]](#footnote-60)

kahaṁ ma bāhanti ? paśīdantu paśīdantu dālaa-bhaṭṭā | imaśśa maṁśa-khaṇḍaśśa kālaṇādo mā maṁ bāheha | (agrato vilokya) eśe khu amhāṇaṁ āālie śūlanandī | jāva ṇaṁ ubaśappāmi |[[60]](#footnote-61)

**pāśupataḥ :** aye, ayam unmattaka ita evābhivartate | ya eṣaḥ—

nirviṣṭojjhita-citra-cīvara-dharo rukṣair nitāntākulaiḥ

keśair uddhata-bhasma-pāṁsu-nicayair nirmaulya-mālākulaiḥ |

ucchiṣṭāśana-lolupair balibhujām anvāsyamāno guṇair

bhūyān grāma-kasāra-sañcaya iva bhrāmyan manuṣyākṛtiḥ ||20||

**unmattakaḥ :** jāva ṇaṁ ubaśappāmi | (upasṛtya) mahāśāhuṇo caṇḍāla-kukkulaśśa śaāśādo ahiadaṁ edaṁ kapālaṁ paḍitaṇḍadu bhaavaṁ |[[61]](#footnote-62)

**pāśupataḥ** (sa-dṛṣṭi-kṣepam) : pātre pratipādyatām |

**unmattakaḥ :** mahā-bamhaṇa ! kaliadu paśādo |[[62]](#footnote-63)

**śākya-bhikṣuḥ :** eso mahā-pāsubado edassa joggo |[[63]](#footnote-64)

**unmattakaḥ** (kapālinam upagamya kapālaṁ bhūmau nikṣipya pradakṣiṇīkṛtya pādayoḥ patitvā): mahādeva ! kaliadu paśādo | eśo de añjalī |[[64]](#footnote-65)

**kapālī :** asmadīyaṁ kapālam |

**devasomā :** evaṁ edaṁ |[[65]](#footnote-66)

**kapālī :** bhagavat-prasādāt punar api kapālī saṁvṛttaḥ |

**unmattakaḥ :** dāsīe putta ! viśaṁ khādehi |[[66]](#footnote-67) (kapālam ācchidya gacchati |)

**kapālī** (anusṛtya) **:** eṣa yama-puruṣo me jīvitaṁ harati | abhyavapadyetāṁ bhavantau |

**ubhau :** hodu | amhe de saāā homa |[[67]](#footnote-68)

(sarve rundhanti |)

**kapālī :** bhoḥ, tiṣṭha tiṣṭha !

**unmattakaḥ :** kiśśa maṁ lundhanti |[[68]](#footnote-69)

**kapālī :** asmadīyaṁ kapālaṁ dattvā gamyatām |

**unmattakaḥ :** mūḍha ! kiṁ ṇa pekkhaśi, śubaṇṇa-bhāaṇaṁ khu edaṁ ?[[69]](#footnote-70)

**kapālī :** evaṁ vidhaṁ suvarṇa-bhājanaṁ kena kṛtam ?

**unmattakaḥ :** ediṇā śuvaṇṇa-vaṇṇa-paḍābudeṇa śubaṇṇa-kārābuttaeṇa kidaṁ tti bhavaaṁ | śuvaṇṇa-bhāaṇaṁ tti bhaṇāmi |[[70]](#footnote-71)

**śākya-bhikṣuḥ :** kiṁ bhaṇasi ?

**unmattakaḥ :** śuvaṇṇa-bhāaṇaṁ tti |

**śākya-bhikṣuḥ :** kim aaṁ ummattao ?[[71]](#footnote-72)

**unmattakaḥ :** ummattao tti bahuśo edaṁ śaddaṁ śuṇomi | edaṁ gaṇhia daliśehi ummattaaṁ |[[72]](#footnote-73)

**kapālī** (kapālaṁ gṛhītvā) **:** ayam idānīṁ kuḍyenāntarhitaḥ | śīghram anugamyatām |

**unmattakaḥ :** laddha-ppaśāde hmi |[[73]](#footnote-74) (niṣkrānto javenonmattakaḥ |)

**śākya-bhikṣuḥ :** aho acchariaṁ | para-bakkhassa lābheṇa ahaṁ parituṭṭho hmi |

**kapālī**(kapālaṁ pariṣvajya) :

ciraṁ mayā caritam akhaṇḍitaṁ tapo

maheśvare bhagavati bhaktir asti me |

tirohitaḥ sa tu sahasā sukhena nas

tvam adya yat kuśali kapāla dṛśyase ||21||

**devasomā** : bhaavaṁ ! candasamāgadaṁ bia paosaṁ bhaavantaṁ pekkhantīe ajja āṇandadī bia me diṭṭhī |[[74]](#footnote-75)

**pāśupataḥ** : diṣṭyā bhavān vardhate |

**kapālī** : nanv abhyudayo bhavatām eva |

**pāśupataḥ** (ātma-gataṁ) : satyam etat | nāsty adoṣavatāṁ bhayam iti | yad ayam adya bhikṣur vyāghra-mukhāt paribhraṣṭaḥ | (prakāśam) yāvad aham idānīm eva suhṛd-abhyudaya-kṛtam ānandaṁ purodhāya bhagavataḥ pūrva-sthalī-nivāsino dhūma-lekhāṁ pratipālayāmi | ayaṁ cādya-prabhṛti—

virodhaḥ pūrva-sambaddho yuvayor astu śāśvataḥ |

paraspara-prītikaraḥ kirāṭārjunayor iva ||22||

(niṣkrāntaḥ pāśupataḥ |)

**kapālī** : bho nāgasena ! yan mayāparādhaḥ kṛtaḥ, tat prasanna-hṛdayaṁ tvām icchāmi |

**śākya-bhikṣuḥ :** kiṁ edaṁ pi abbhatthaṇīaṁ | kiṁ de piaṁ karemi ?[[75]](#footnote-76)

**kapālī** : yadi me bhagavān prasannaḥ | kim ataḥ param aham icchāmi ?

**śākya-bhikṣuḥ :** gacchāmi dāva ahaṁ |[[76]](#footnote-77)

**kapālī** : gacchatu bhavān punar darśanāya |

**śākya-bhikṣuḥ :** taha hodu |[[77]](#footnote-78)(niṣkrāntaḥ |)

**kapālī** : priye devasome ! gacchāvas tāvat |

(bharata-vākyam)

śaśvad bhūtyai prajānāṁ vahatu vidhi-hutām āhutiṁ jāta-vedā

vedān viprā bhajantāṁ surabhi-duhitaro bhūri-dohā bhavantu |

udyuktaḥ sveṣu dharmeṣv ayam api vigata-vyāpādācandra-tāraṁ

rājanvānas tu śakti-praśamita-ripuṇā śatru-mallena lokaḥ ||23||

(niṣkrāntau |)

iti matta-vilāsa-prahasanaṁ samāptam |

1. Edition used: (ed.) Kapiladeva Giri Sahityacharya. Vidyabhavan Sanskrit Series, no. 135. Varanasi : Chowkhamba Vidya Bhavan, 1966. Text entered, Jan Brzezinski, Dec. 7, 2003. [↑](#footnote-ref-2)
2. ârya ! kiṁ cirasya kālasya yauvana-guṇa-bhara-matta-vilāsa-prahasanaṁ darśayitum āgato’si ? [↑](#footnote-ref-3)
3. tayaiva tāvad darśaya, yā tvayā ramayitavyā | [↑](#footnote-ref-4)
4. kiṁ tayaiva niyukto’si ? [↑](#footnote-ref-5)
5. aho, na khalv āgata-kopā somadevā yā tvayā śīrṣeṇa praṇamyānunīyamānāpi dūrībhavati | [↑](#footnote-ref-6)
6. bhagavan, bhagavatī vāruṇīvānavagīta-madhurā kāñcī | [↑](#footnote-ref-7)
7. āvayor apy atra bhikṣā rudra-bhāgo bhaviṣyati | [↑](#footnote-ref-8)
8. aho rasikaḥ khalv ācāryaḥ | [↑](#footnote-ref-9)
9. bhagavan, yujyata etat | hani lokopakāra-nirato lokanātho lokaṁ vināśayati | [↑](#footnote-ref-10)
10. bhagavan, eṣā bhikṣā | pratigṛhṇātu bhagavān | [↑](#footnote-ref-11)
11. aham api na paśyāmi | [↑](#footnote-ref-12)
12. bhagavan, adharmaḥ khalv eṣa ādaropnītāyā bhikṣāyā apratigrahaḥ | kim idānīṁ kurvaḥ ? [↑](#footnote-ref-13)
13. kena khalu gṛhītaṁ kapālam ? [↑](#footnote-ref-14)
14. tena hy anveṣaṇa-nimittaṁ sarvaṁ kāñcī-puraṁ paribhramāvaḥ | [↑](#footnote-ref-15)
15. aho upāsakasya dhana-dāsa-śreṣṭhinaḥ sarvāvāsa-mahā-dāna-mahimā, yasmin mayābhimata-varṇa-gandha-raso matsya-māṁsa-prakāra-bahulo'yaṁ piṇḍa-pātaḥ samāsāditaḥ | yāvad idānīṁ rāja-vihāram eva gacchāmi | [↑](#footnote-ref-16)
16. bhoḥ ! parama-kāruṇikena bhagavatā tathāgatena prāsādeṣu vāsaḥ, suvihita-śayyeṣu paryeṅkeṣu śayanaṁ, pūrvāhne bhojanaṁ, aparāhne surasāni pānakāni, pañca-sugandhopohitaṁ tambūlaṁ, ślakṣṇa-vasana-paridhānam iti etair upadeśair bhikṣu-saṅghasya anugrahaṁ kurvatā kiṁ nu khalu strī-parigrahaḥ surā-pāna-vidhānaṁ ca na dṛṣṭam | athavā kathaṁ sarvajño idaṁ na prekṣate | avaśyaṁ etair duṣṭa-buddha-sthavirair nirutsāhair asmākaṁ taruṇa-janānāṁ matsareṇa piṭaka-pustakeṣu strī-surā-pāna-vidhānāni parāmṛṣṭāni tarkayāmi | kuto nu khalv avinaṣṭa-mūla-pāṭhaṁ samāsādayyam | tataḥ sampūrṇaṁ buddha-vacanaṁ loke prakāśayan saṅghopakāraṁ kariṣyāmi | [↑](#footnote-ref-17)
17. bhagavan ! paśya paśya | eṣa rakta-paṭo asmin viśvasta-puruṣa-sampāte rāja-mārge saṅkucita-sarvāṅga ubhaya-pakṣa-sañcārita-dṛṣṭiḥ śaṅkita-pada-vikṣepas tvarita-tvaritaṁ gacchati | [↑](#footnote-ref-18)
18. bhagavan, tena hi avalambyāsādya jānīvaḥ | [↑](#footnote-ref-19)
19. ko nu khalu mām evaṁ bhaṇati | ayi ayam ekāmra-vāsī duṣṭa-kāpālikaḥ | bhavatu, asya surā-vibhramasya lakṣyaṁ na bhavāmi | [↑](#footnote-ref-20)
20. kāpālikopāsaka ! mā maivaṁ, kim etat ? aho lalita-rūpā upāsikā | [↑](#footnote-ref-21)
21. kim atra draṣṭavyam | bhikṣā-bhājanaṁ khalv etat | [↑](#footnote-ref-22)
22. āḥ, upāsaka ! mā maivaṁ | pracchannaṁ khalv etan netavyam | [↑](#footnote-ref-23)
23. satyam etat | [↑](#footnote-ref-24)
24. bhavatv etāvān parihāsaḥ | atikrāmati bhikṣā-velā | sādhayāmy aham | [↑](#footnote-ref-25)
25. namo buddhāya | [↑](#footnote-ref-26)
26. śāntaṁ pāpaṁ śāntaṁ pāpaṁ | [↑](#footnote-ref-27)
27. bhagavan, pariśrānta iva lakṣyase | naitat sukhopāya-sulabhaṁ kapālam | tad etena go-śṛṅgeṇa surāṁ pītvā jāta-balo bhūtvānena saha vivādaṁ kuru | [↑](#footnote-ref-28)
28. yad bhagavān ājñāpayati | gṛhṇātu bhagavān | [↑](#footnote-ref-29)
29. aho sukhopanato’bhudayaḥ | etāvān doṣaḥ—mahājano drakṣyati | bhavati, mā maivam | na vardhate’smākam | [↑](#footnote-ref-30)
30. dhvaṁsasva | kutas te etāvanti bhāga-dheyāni ? [↑](#footnote-ref-31)
31. idānim api nāsti te karuṇā ? [↑](#footnote-ref-32)
32. evaṁ vītarāgeṇa vīta-roṣeṇa bhavitavyam | [↑](#footnote-ref-33)
33. kiṁ te svakam ? [↑](#footnote-ref-34)
34. bhagavan ! kevalaṁ lālyamāno na dāsyati tad etasya hastād ācchidya gacchāvaḥ | [↑](#footnote-ref-35)
35. dhvaṁsasva duṣṭa-kapālika ! [↑](#footnote-ref-36)
36. mṛtāsmi dāsyāḥ putra ! [↑](#footnote-ref-37)
37. arhaṁ buddhasya vijñānam yena muṇḍanaṁ dṛṣṭam | uttiṣṭhottiṣṭha upāsike, uttiṣṭha | [↑](#footnote-ref-38)
38. ā upāsaka mā maivaṁ | dharmaḥ khalv asmākaṁ viṣama-patitānukampā | [↑](#footnote-ref-39)
39. duḥkhaṁ duḥkhaṁ | [↑](#footnote-ref-40)
40. bhagavan ! tvam api evaṁ bhaṇasi ? adattādānād viramaṇaṁ sikṣā-padam | mṛṣā-vādād viramaṇaṁ sikṣā-padam | abrahmacaryād viramaṇaṁ sikṣā-padam | prāṇātipātād viramaṇaṁ sikṣā-padam | akāla-bhojanād viramaṇaṁ sikṣā-padam | asmākaṁ buddha-dharmaṁ śaraṇaṁ gacchāmi | [↑](#footnote-ref-41)
41. buddha-vacanaṁ pramāṇīkurvan bhikṣuḥ surā-bhājanaṁ gṛhṇātīti ko'tra hetuḥ ? [↑](#footnote-ref-42)
42. bhagavan ! etasya haste cīvarānta-pracchāditaṁ kapālam | [↑](#footnote-ref-43)
43. bho bhagavan ! idaṁ kapālaṁ na parakīyaṁ | [↑](#footnote-ref-44)
44. tathā | [↑](#footnote-ref-45)
45. adattādānād viramaṇaṁ sikṣā-padam | [↑](#footnote-ref-46)
46. hā dhik ! lajjitavye kāle nṛtyati | [↑](#footnote-ref-47)
47. bhagavan, tena kāraṇenaitan na lakṣyate ? bhoḥ, ācaṣṭāṁ bhagavān asyāyaṁ varṇaḥ | [↑](#footnote-ref-48)
48. tena hy etan madīyam iti svayam evābhyupagatam | [↑](#footnote-ref-49)
49. hā hatāsmi manda-bhāgā ! sarva-lakṣaṇa-sampannatayā kamalāsana-sīrṣa-kapālānubhāvasya paurṇamāsi-soma-darśanasya nitya-surā-gandhina etasya malina-paṭa-saṁsargeṇeyam īdṛśy avasthā saṁvṛttā | [↑](#footnote-ref-50)
50. bho varṇas tāvat mayā kṛtaḥ | asya saṁsthāna-parimāṇaṁ kena nirmitam ? [↑](#footnote-ref-51)
51. kiyatīṁ velāṁ bhavantam ākrośāmi ? gṛhṇātu bhagavān | [↑](#footnote-ref-52)
52. evaṁ gate kim idānīṁ mama śaraṇam ? [↑](#footnote-ref-53)
53. bhagavan, yady evaṁ, namo kapālāya | [↑](#footnote-ref-54)
54. eṣa punar aneka-vihāra-bhoga-samadhigata-vitta-sañcayo yathā-kāmam adhikaraṇa-kāruṇikānāṁ mukhāni pūrayituṁ pārayati | asmākaṁ punar ahi-carma-bhūti-mātra-vibhavasya daridra-kapālikasya paricārikānāṁ ko'tra vibhavo'dhikaraṇaṁ praveṣṭum | [↑](#footnote-ref-55)
55. bho bhagavan ! tvam tāvad agrato bhava | [↑](#footnote-ref-56)
56. eṣa eṣa duṣṭa-kukkuraḥ | śūlya-māṁsa-garbhaṁ kapālaṁ gṛhītvā dhāvasi | dāsyāḥ putra ! kutra gamiṣyasi ? eṣa idānīṁ kapālaṁ nikṣipya māṁ khāditu-kāmo'bhimukham ādhāvati | [↑](#footnote-ref-57)
57. anena prastareṇa dantānasya bhaṅkṣyāmi | kathaṁ kapālaṁ ujjhitvā palāyase ? unmatto duṣṭa-kukkura īdṛśena nāma śūratvena mayā sahāpi roṣaṁ karoṣi | grāma-śūkaram āruhya gaganam utpatitena sāgareṇa prabhañjya rāvaṇaṁ balād gṛhītaḥ śakra-sutas timiṅgalaḥ | ayi eraṇḍa-vṛkṣa ! kiṁ bhaṇasi ? alīkam alīkam iti | nanv eṣa musala-sama-viśāla-lamba-hasto darduro me sākṣī | athavā trailokya-vidita-parākramasya sākṣiṇā kiṁ kāryam | evaṁ kariṣyāmi | kukkura-khādita-śeṣaṁ māṁsa-khaṇḍaṁ khādiṣyāmi | [↑](#footnote-ref-58)
58. hā hā mārito'smi bāṣpena mārito'smi | ka eṣa māṁ tāḍayasi ? duṣṭa-dārakāḥ ! yasya vā kasya vā bhāgineyo khalv ahaṁ, bhīmasenasya ghaṭotkaca iva | api ca śṛṇutha | [↑](#footnote-ref-59)
59. gṛhīta-śūlā bahu-veṣa-dhāriṇaḥ śataṁ pisācā udare vahanti me | śataṁ ca vyāghrāṇaṁ nisarga-bhīṣaṇaṁ mukhena muñcāmy ahaṁ mahoragān | [↑](#footnote-ref-60)
60. kathaṁ māṁ bādhante ? prasīdantu prasīdantu dāraka-bhartāraḥ | asya māṁsa-khaṇḍasya kāraṇān mā māṁ bādhadhvam | eṣa khalu asmākam ācāryaḥ śūranandī | yāvad enaṁ upasarpāmi | [↑](#footnote-ref-61)
61. yāvad enam upasarpāmi | mahā-sādhoś caṇḍāla-kukkurasya sakāśād adhigatam etat kapālaṁ pratigṛhṇātu bhagavān | [↑](#footnote-ref-62)
62. mahā-brāhmaṇa, kriyatāṁ prasādaḥ | [↑](#footnote-ref-63)
63. eṣa mahā-pāśupata etasya yogyaḥ | [↑](#footnote-ref-64)
64. mahādeva, kriyatāṁ prasādaḥ | eṣa te'ñjaliḥ | [↑](#footnote-ref-65)
65. evam etat | [↑](#footnote-ref-66)
66. dāsyāḥ putra, viṣaṁ khāda ! [↑](#footnote-ref-67)
67. bhavatu | āvāṁ te sahāyau bhavāvaḥ | [↑](#footnote-ref-68)
68. kasmān māṁ rundhanti | [↑](#footnote-ref-69)
69. mūḍha, kiṁ na paśyasi suvarṇ-bhājanaṁ khalv idam ? [↑](#footnote-ref-70)
70. etena suvarṇa-varṇa-pāṭāvṛtena suvarṇa-kārāvuttena kṛtam iti bhagavan | suvarṇa-bhājanam iti bhaṇāsi | [↑](#footnote-ref-71)
71. kim ayaṁ unmattakaḥ ? [↑](#footnote-ref-72)
72. unmattaka tti bahuśa etaṁ śabdaṁ śṛṇomi | etad gṛhītvā darśayonmattakam | [↑](#footnote-ref-73)
73. labdha-prasādo'smi | [↑](#footnote-ref-74)
74. bhagavan ! candra-samāgataṁ iva pradoṣaṁ bhagavantaṁ prekṣantyā adyānandātīva me dṛṣṭiḥ | [↑](#footnote-ref-75)
75. kim etad apy abhyarthanīyam | kiṁ te priyaṁ karomi ? [↑](#footnote-ref-76)
76. gacchāmi tāvad aham | [↑](#footnote-ref-77)
77. tathā bhavatu | [↑](#footnote-ref-78)